《天马歌》
明代·朱纯

汉家炎德昭华夏，灵瑞纷纭自天下。既报丹泉产玉芝，还闻渥水生神马。

万里梯航进献来，穷荒大漠风沙开。虬纹凤臆世希有，四方争睹真龙媒。

雄姿逸气何飒沓，虎豹怒震神灵慑。蹴踏昆崙云满身，飞扬瀚海冰生鬣。

君王晓起阊阖寒，凭轩大阅开天颜。圉官森立不敢近，诏令拂拭归天闲。

逸群压尽三千众，驽骀衮衮知何用。饲秣宁论饱豆刍，敷张正倚登高颂。

玉鞍新被锦障泥，振竦似嫌金络羁。红光上喷精采动，只欲变化随龙飞。

平明校猎都门外，羽林壮士金为铠。追风蹑电万骑从，赢得天街沸人海。

吾皇重人不重物，岂向遐方求骏骨。既嗟周穆事荒淫，仍悲汉武穷征伐。

高台正为求贤开，黄金白璧如山堆。君才倜傥况无匹，早见飞腾蹑上台。

作者简介：朱纯(1417—1493)，字克粹，号肖斋，自号龟峰识字农。山阴（今浙江绍兴）人。博雅有儒行，太守戴琥深敬礼焉，钦授翰林院简讨召修。正统元年官兵科给事中，后刑科给事中。曾与罗颀、张浩等结“鉴湖吟社”，著有《淘铅集》、《驴背集》、《自怡集》、《农余杂言》等。